उत्तर : यहाँ पर आकर जो लेखन हो पाता है उस में से अपना देश, अपने देश की रोज़मर्रा की समस्याएँ, मुहल्ले या पड़ोस-बाजी - आपसी सौहार्द या संवेदना धीरे-धीरे ग़ायब हो जाती हैं। उस में शामिल हो जाता है - मोहभंग! मूल्यों का टूटना - पारम्परिकता पर प्रश्न चिन्ह और एक बेबस व्यक्तित्व के हाथ में रह जाती है - अस्तित्व की लड़ाई। नये रंग में रँगने की होड़ - एक भेड़-चाल में शामिल होने की जद्दोज़ेहद। कहानी तत्व कम हो जाता है और एक स्वायत्त-तत्व हावी हो जाता है। यहाँ के चौखटे में फ़िट भी नहीं होते - पर अपने चौखटे से छिटक का बाहर हो जाते हैं। दूसरी और साहित्य को मिलते हैं नए विषय - नई सोच और एक किंकर्त्तव्यविमूढ़ की स्थिति। जब अपने ही देश वाले ऐसे साहित्य को या तो प्रवासी (हीन-दृष्टि) कह कर हाशिये पर डालने का प्रयत्न करते हैं या यह मुख्य-धारा का साहित्य नहीं है, कह कर उसे अछूत सिद्ध करने में लग जाते है। यूँ विषय की गंभीरता और विवधता में प्रवासी साहित्य अपना सानी नहीं रखता। वैसी लड़ाई भारतीय लेखन में नहीं है। भारत में अस्तित्व की लड़ाई है, मूल्यों की नहीं। चौखटे में फ़िट रहने की लड़ाई अगर है तो वह स्तर से उठने की है। यह लड़ाई नहीं संघर्ष है।